DIE TWEEDE PLAAG | | INKDIE TWEEDE PLAAG – INK
Titel: DIE TWEEDE PLAAG
Datum gepubliseer: 7 Augustus 2017 Aantal woorde: 109 29 Kere gelees ♥2
DIE TWEEDE PLAAG
net vir ‘n rukkie sonder jou kroon
hier in jou kuberkamer vol misterie
soek jy haar ankerlose blaretroon
soek jy na ‘n kleed van euforie
‘n soentjie vir my, ag toe, net een
word ek vir jou ‘n nimfprinses
sal die beloftes in my oë oor jou reën
salf met die tower olies in my fles
dan as jy jou siel se deure vir haar bied
vang sy jou met haar taaie tong
en metamorfies soos die passie vliet
kry jy haar kleur en word ‘n padda-klong
so kom dan uit die waters van slawerny
‘n magdom keuses en die toegang is vry
© Barbara Smit – 6/8/2017